|  |
| --- |
| **Belga Királyság** |
| **\_\_\_\_\_\_\_\_\_** |
|  |
| **Szövetségi Igazságügyi Közszolgálat** |
|  |
| **2024. MÁJUS 7. – Törvény a szerencsejátékokról, fogadásokról, szerencsejáték-létesítményekről és a játékosok védelméről szóló, 1999. május 7-i törvény módosításáról és a szerencsejátékokkal kapcsolatban számos rendelkezés megállapításáról (1)** |
|  |
| FÜLÖP, belga király, |
| Az érintettek figyelmébe. |
| A Képviselőház az alábbiakat fogadta el, és a következők kerülnek szankcionálásra: |
| 1. FEJEZET – *Általános rendelkezések* |
| **1. cikk** E törvény az Alkotmány 74. cikkében említett tárgykört szabályozza. |
| 2. FEJEZET – *A szerencsejátékokról, fogadásokról, szerencsejáték-létesítményekről és a játékosok védelméről szóló, 1999. május 7-i törvény módosításai* |
| **2. cikk** A szerencsejátékokról, fogadásokról, szerencsejáték-létesítményekről és a játékosok védelméről szóló, 1999. május 7-i törvény 4. cikke, amelyet a 2010. január 10-i törvény váltott fel, az alábbi 4. és 5. §-sal egészül ki: |
| „4. § Tilos más személy személyes adatait a szerencsejáték-létesítményekhez való hozzáférés vagy szerencsejátékban való részvétel céljából bármilyen formában felhasználni. |
| Tilos személyes adatokat bármilyen formában más személy részére annak az ismeretében hozzáférhetővé tenni, hogy ezeket az adatokat szerencsejáték-létesítményekhez való hozzáférés vagy szerencsejátékban való részvétel céljából fogják felhasználni. |
| E bekezdés alkalmazásában a „személyes adat” a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, 2016. április 27-i (EU) 2016/679 európai parlamenti és tanácsi rendelet (általános adatvédelmi rendelet) 4. cikkének (1) bekezdésében meghatározott személyes adat. |
| 5. § Tilos olyan személy számára a szerencsejáték-létesítményekhez való hozzáférést vagy szerencsejátékban való részvételt lehetővé tenni, aki számára az ilyen hozzáférés vagy részvétel az 54. cikk alapján tiltva van.”. |
| **3. cikk** Ugyanezen törvény az alábbi 8/1. cikkel egészül ki: |
| „8/1. cikk A gazdasági törvénykönyv XVI.5. cikkében említett Fogyasztói Közvetítői Szolgálat a szerencsejátékokkal kapcsolatos fogyasztói jogviták peren kívüli rendezésére irányuló kérelmeket e törvénykönyv XVI. könyve 3. címe 3. fejezetének 2. szakaszában foglalt rendelkezéseknek megfelelően fogadja be és kezeli. |
| Amennyiben a kérelem e törvény vagy annak végrehajtási rendeletei megsértésére vonatkozik, a fogyasztói közvetítő szolgálat azt a bizottságnak továbbítja.” |
| **4. cikk** A törvény 15. cikke 1. §-a (4) bekezdésének 2. pontja az „előírják valamennyi dokumentum átadását” és az „amely a vizsgálatuk szempontjából hasznos lehet” szövegrész között az „és különösen az 55/4. cikkben említett szakember-nyilvántartás, valamint az üzemeltetők által a megfigyelőkamerák telepítésének és használatának szabályozásáról szóló, 2007. március 21-i törvény szerint elhelyezett megfigyelőkamerák felvételei” szövegrésszel egészül ki. |
| **5. cikk** Ugyanezen törvény 15/2. cikke, melyet a 2010. január 10-i törvény illesztett be és a 2019. május 7-i törvény váltott fel, az alábbiak szerint módosul: |
| 1) a 2. § (1) bekezdésének 3. pontjában a „18. életévét be nem töltött személy” szövegrész helyébe a „21. életévét be nem töltött személy” szöveg lép; |
| 2) a 3. § (1) bekezdésének 2. pontjában a „18. életévét be nem töltött személy; ” szövegrész helyébe a „21. életévét be nem töltött személy; ” szövegrész lép. |
| **6. cikk** Ugyanezen törvény 15/3. cikkének 1. §-ában, melyet a 2010. január 10-i törvény illesztett be, a 2019. május 7-i törvény váltott fel és legutóbb a 2024. január 18-i törvény módosított, a „46., 54., 58., 60., 62. cikk, valamint az e cikkek és a 61. cikk (2) bekezdése alapján elfogadott rendelkezések” szövegrész helyébe a „46., 58., 60., 61. cikk (2) és (3) bekezdése, valamint az e cikkek alapján elfogadott rendelkezések” szöveg lép. |
| **7. cikk** Az említett törvény 20. cikkében, melyet a 2010. január 10-i és a 2017. szeptember 18-i törvény módosított, a (3) bekezdés helyébe a következő szöveg lép: |
| „A bizottság az e törvény és végrehajtási rendeletei alkalmazásával és végrehajtásával kapcsolatos panaszokat a bizottság által meghatározott eljárásoknak megfelelően fogadja be.” |
| **8. cikk** Ugyanezen törvény 24. cikkének helyébe a következő szöveg lép: |
| „24. cikk 1. § A játékosok védelmének megerősítése érdekében a Bizottság évente legalább egyszer találkozik az engedélyesek képviselőivel annak érdekében, hogy megismerje az üzemeltetőknek a magatartási függőségekkel és az adósságfelhalmozással kapcsolatos nézőpontját és kezdeményezéseit, illetve az erre szánt forrásokat. |
| Ezeket az információkat a 16. cikkben említett jelentésben kell közölni. |
| 2. § A hatáskörébe tartozó ügyekben a bizottság – a Szövetségi Közegészségügyi Közszolgálattal folytatott konzultációt követően – a jogi és szabályozási rendelkezések technikai és gyakorlati végrehajtására vonatkozóan általános protokollokat dolgozhat ki. |
| Ha a Szövetségi Közegészségügyi Közszolgálat 30 napos határidőn belül nem küld a bizottságnak semmilyen értesítést vagy kérelmet a határidő 60 napra történő meghosszabbítására irányulóan, az eljárás külön értesítés nélkül folytatódik. |
| A bizottság ezeket a protokollokat a „Moniteur belge” hivatalos közlönyben teszi közzé.” |
| **9. cikk** Ugyanezen törvény az alábbi 42/1. cikkel egészül ki: |
| „42/1. cikk A C osztályú engedély jogosultságának megőrzéséhez a kérelmezőnek a 41. és 42. cikkben meghatározott feltételeket továbbra is teljesítenie kell.” |
| **10. cikk** Ugyanezen törvénynek a 2010. január 10-i törvénnyel beillesztett és a 2019. május 7-i törvénnyel módosított 43/1. cikkének (1) bekezdésében a „kiskorúak” szó helyébe a „21. életévüket be nem töltött személyek” kifejezés lép. |
| **11. cikk** Ugyanezen törvénynek a 2010. január 10-i törvénnyel beillesztett és a 2019. május 7-i és 2021. november 28-i törvénnyel módosított 43/8. cikke a következőképpen módosul: |
| 1. a (2) bekezdés 1. pontjának e) alpontja hatályát veszti; |
| 2. a (4) bekezdés három albekezdéssel egészül ki, amelyek szövege a következő: |
| „A Bizottság naprakész jegyzéket vezet azon szerencsejáték-szervezői honlapok URL-címeiről is, amelyekről úgy véli, hogy információs társadalommal összefüggő eszközökön keresztül Belgiumban szerencsejátékokat kínálnak anélkül, hogy az általa erre a célra kiadott engedéllyel rendelkeznének. E jegyzék frissítéseit a „Moniteur belge” hivatalos közlönyben közzé kell tenni. |
| A (2) albekezdésben említett jegyzékben szereplő URL-eket az elektronikus hírközlésről szóló, 2005. június 13-i törvény értelmében át kell adni az internetszolgáltatóknak, hogy azok a lehető leghamarabb blokkolhassák az azokhoz való hozzáférést. |
| A király a (2) albekezdésben említett jegyzékre vonatkozóan egyéb rendelkezéseket is megállapíthat.” |
| **12. cikk** Ugyanezen törvénynek a 2010. január 10-i törvény szerint módosított 44. cikke a következőképpen módosul: |
| 1) az „és állandó jelleggel magánál tartja az engedély birtoklását igazoló azonosító kártyát” szövegrész helyébe az „és azt mindenkor igazolni tudja.” szöveg lép; |
| 2) a holland szövegben az „in de vorm van een identificatiekaart,” szövegrészt el kell hagyni. |
| **13. cikk** Az említett törvény 47. cikkében az 1. pontban az „és a kísérő azonosító kártya” szövegrészt el kell hagyni. |
| **14. cikk** Az említett törvénynek a 2010. január 10-i és 2013. március 17-i törvénnyel módosított 54. cikkének 3. §-a helyébe a következő szöveg lép: |
| 1. a bevezető mondat helyébe a következő szöveg lép: |
| „Az A, A+, B, B+, F1+ és F2 engedélyek jogosultjai megtagadják az I. és II. osztályba tartozó szerencsejáték-létesítményekbe vagy a IV. osztályba tartozó szerencsejáték-létesítményekbe való belépést, a IV. osztályba tartozó szerencsejáték-létesítményeken kívüli fogadásokban és szerencsejátékokban az információs társadalom eszközein keresztül történő részvételt azon személyektől, akik a szerencsejáték-létesítmény játéktermébe úgy lépnek be, illetve úgy szeretnének szerencsejátékban részt venni, hogy tőlük a bizottság a hozzáférést megtagadta; nem tartoznak ide azok a személyek, akik szakmai céllal keresik fel ezeket a helyeket:”; |
| 2) a 4. pont az alábbiak szerint módosul: |
| „4. olyan személyek, akik szerencsejáték-függőségben szenvednek, és akik esetében a bizottság – valamely érdekelt személy – kérésére elrendelte a kizárást;”. |
| **15. cikk** Ugyanezen törvény a következő 54/1. cikkel egészül ki: |
| „54/1. cikk 1. § Az A, A+, B, B+, F1+ és F2 engedélyek jogosultjai – a 43/4. cikk 5. §-ának 1. pontjában említett F2 engedélyesek kivételével – kötelesek minden személyt azonosítani, aki a szerencsejáték-létesítmény játéktermébe belép és szerencsejátékban kíván részt venni, kivéve azokat a személyeket, akik szakmai célból keresik fel ezeket a helyeket. |
| Az azonosítás célja a következő: |
| 1) annak ellenőrzése, hogy a bemutatott személyazonosító okmány az (1) bekezdés szerinti, azt bemutató személyhez tartozik-e |
| 2) annak ellenőrzése, hogy az (1) bekezdésben említett személy jogosult-e a szerencsejáték-létesítmény játéktermébe belépni és az 54. cikk 1–4. §-a alapján szerencsejátékban részt venni.” |
| Amennyiben a személy személyazonosságának hitelességét vagy pontosságát illetően kétség merül fel, az engedély jogosultja megtagadja a szerencsejáték-létesítmény játéktermébe való belépést, illetve a szerencsejátékban való részvételt. |
| 2. § Az 1. §-ban említett azonosítás céljából elfogadott érvényes személyazonosító okmányok és tartózkodási okmányok a következők: |
| 1. a belga elektronikus személyazonosító igazolvány; |
| 2. elektronikus tartózkodási engedély vagy elektronikus regisztrációs igazolás; |
| 3. chipes külföldi személyazonosító igazolvány; |
| 4. a diplomáciai kapcsolatokról szóló 1961. április 18-i bécsi egyezmény, a konzulátusi kapcsolatokról szóló 1963. április 24-i bécsi egyezmény, valamint az egyes külföldiek Belgiumban való tartózkodásának okmányairól szóló, 1991. október 30-i királyi rendelet értelmében a diplomáciai testületekben és konzuli képviseleteken dolgozó személyzet és családtagjaik számára kiállított különleges elektronikus személyazonosító igazolványok; |
| 5. bármely egyéb, a király által meghatározott okirat, feltéve, hogy a királyi rendeletet a kihirdetésétől számított hat hónapon belül törvény útján megerősítik. |
| Az 1. § 2. pontjának alkalmazásában, az 1. § (1) bekezdésében említett személyek személyazonosságát az EPIS-rendszerben az 1. §-ban említett, okmányok ellenőrzésére szolgáló e-ID autentikációs modullal vagy olyan azonosító eszközzel kell hitelesíteni, amely megfelel az elektronikus azonosító eszközök biztonsági szintjeire vonatkozó minimális technikai specifikációknak és eljárásoknak a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról szóló 910/2014/EU európai parlamenti és tanácsi rendelet 8. cikkének (3) bekezdése szerint történő megállapításáról szóló, 2015. szeptember 8-i (EU) 2015/1502 bizottsági végrehajtási rendelet mellékletének 2.2. pontjában meghatározott jelentős vagy magas biztonsági szint követelményeinek. |
| Amennyiben az (1) és (2) bekezdésben említett eszközökkel történő azonosítás és hitelesítés technikailag nem lehetséges, csak a következő érvényes dokumentumok fogadhatók el: |
| 1. elismert útlevél vagy azzal egyenértékű úti okmány; |
| 2. az Európai Gazdasági Térség egy másik tagállama által kiállított személyazonosító igazolvány; |
| 3. tartózkodási engedély vagy regisztrációs igazolás chip nélkül. |
| A király bármely egyéb személyazonosító okmányt vagy tartózkodási engedélyt előírhat, feltéve, hogy a királyi rendeletet a kihirdetésétől számított hat hónapon belül törvény útján megerősítik. |
| 3. § A 43/4. cikk 5. §-ának 1. pontjában említett F2 engedély jogosultjai az EPIS-ben – az 54. cikknek megfelelően – az eszközön elhelyezett és az 52. cikk (2) bekezdésének második franciabekezdésében említett akkreditált testület által hitelesített megfelelő számítógépes rendszeren keresztül ellenőrzik és hitelesítik a játékos életkorát. |
| A játékos életkorát az EPIS-ben a 2. § (1) bekezdésének 1–4. pontjában említett érvényes személyazonosító vagy tartózkodási okmánnyal ellenőrzik és hitelesítik. |
| Az 55/5. cikk 1. §-ának (2) bekezdésében meghatározott eset kivételével a játékos életkorának ellenőrzését ezen információknak a 2. § (1) bekezdésének 1–4. pontjában említett dokumentumok valamelyikén történő leolvasásával automatikussá kell tenni. |
| Az eszköz nem kapcsolható be, ha a játékos az 54. cikk értelmében nem vehet részt szerencsejátékban. |
| 4. § Az EPIS-rendszeren keresztüli ellenőrzés során kizárólag azt az információt kell közölni az 1. §-ban említett engedélyes által felhatalmazott, az ellenőrzésért felelős személlyel vagy a 3. §-ban említett szerencsejáték-eszköz aktiválását elindító számítógépes alkalmazásban, hogy az ellenőrzésben érintett személytől meg van tagadva a szerencsejátékban való részvétel, vagy az illető abból ki van zárva”. |
| **16. cikk** Az említett törvénynek a 2003. április 4-i királyi rendelettel, valamint a 2010. január 10-i és a 2022. július 30-i törvénnyel módosított 55. cikke helyébe a következő szöveg lép: |
| „55. cikk 1. § A bizottság létrehoz egy, az 54. cikkben említett személyekkel kapcsolatos információk kezelésére szolgáló központi rendszert, az úgynevezett „Kizárt Személyek Információs Rendszerét (EPIS)”, amelynek a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, 2016. április 27-i (EU) 2016/679 európai parlamenti és tanácsi rendelet (általános adatvédelmi rendelet) 4. cikkének (7) bekezdése értelmében vett adatkezelője a Bizottság lesz. |
| Az EPIS céljai a következők: |
| 1) lehetővé tenni az A, A+, B, B+, F1+ és F2 engedélyek jogosultjai számára annak biztosítását, hogy azok a személyek, akik a szerencsejáték-létesítményük játéktermébe be kívánnak lépni, vagy szerencsejátékban kívánnak részt venni, az 54. cikk 2–4. §-a alapján ne legyenek kizárva a szerencsejátékból, és számukra a részvétel ne legyen megtagadva; |
| 2) annak lehetővé tétele a bizottság számára, hogy a szerencsejátékból való kizárásra vagy a szerencsejátékból való kizárás visszavonására irányuló kérelmeket, és adott esetben az ezekkel kapcsolatos vitákat kezelje; |
| 3) e törvény és végrehajtási rendeletei megsértésének kivizsgálása és felderítése. |
| 2. § Az EPIS-ben az 54. cikk 2–4. pontjában említett minden egyes személyre vonatkozóan a következő adatokat kell rögzíteni: |
| 1. vezetéknevek és utónevek; |
| 2. születési dátum; |
| 3. a természetes személyek nemzeti nyilvántartásának azonosító száma, vagy ha nem áll rendelkezésre az Európai Gazdasági Térség valamely másik tagállama által kiállított személyazonosító igazolvány-szám, úgy az útlevélszám, vagy másodlagosan a Banque Carrefour társadalombiztosítás létrehozásáról és felépítéséről szóló, 1990. január 15-i törvény 8. cikke 1. §-ának 2. pontjában említett Banque Carrefour azonosító szám; |
| 4. a kizárás oka, kezdő és záró időpontja. |
| Az (1) bekezdésben említett adatokat a kizárás megszűnésétől számított öt évig meg kell őrizni. |
| 3. § Az EPIS adataihoz kizárólag a következő személyek férhetnek hozzá: |
| 1) a bizottság elnöke; |
| 2) a 15. cikk 3. §-ának 1. pontjában említett rendőrtisztek; |
| 3) a bizottság titkárságának azon tagjai, akiknek feladatai ezt megkövetelik, és akiket a bizottság erre kijelöl. |
| 4. § A király határozza meg az EPIS technikai és pénzügyi feltételeit.”; |
| **17. cikk** Ugyanezen törvény a következő 55/2. cikkel egészül ki: |
| „55/2. cikk 1. § Az EPIS-be való betekintéseket a „Log-EPIS” elnevezésű naplófájlban kell tárolni, amelynek a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló, 2016. április 27-i (EU) 2016/679 európai parlamenti és tanácsi rendelet (általános adatvédelmi rendelet) 4. cikkének (7) bekezdése értelmében vett adatkezelője a Bizottság lesz. |
| A Log-EPIS céljai a következők: |
| 1) annak ellenőrzése, hogy az engedélyesek a szerencsejáték-létesítményük játéktermébe való belépéskor vagy szerencsejátékban való részvételkor helytállóan eleget tesznek-e a belépés ellenőrzésére vonatkozó jogi kötelezettségeiknek. |
| 2) az EPIS-rendszerben történő bármilyen kétes adategyeztetés felderítése és nyomon követése. |
| 2. § Az EPIS-be való minden egyes betekintés esetében a következő adatokat rögzítik a Log-EPIS rendszerben: |
| 1. a betekintés napja és időpontja; |
| 2. az 55. cikk 2. §-ának 1–3. pontjában említett adatok; |
| 3. azon szerencsejáték-létesítmény engedélyszáma, amellyel kapcsolatban az EPIS-be betekintettek; |
| 4. az EPIS-be betekintő személy D engedélyszáma vagy az 55. cikk (3) bekezdésében említett személy személyazonossága; |
| 5. az EPIS-vizsgálat eredménye; |
| 6. a betekintés célja, és amennyiben az EPIS-be való betekintés célja az e törvénynek és végrehajtási rendeleteinek való megfelelés ellenőrzésére irányuló igazságügyi rendőrségi feladatok ellátása, a betekintés tárgyát képező ügyiratszám; |
| 7. az 54/1. cikk 2. §-ában említett azonosító eszközök. |
| Az (1) bekezdésben említett információkat az EPIS-be való betekintés időpontjától számított öt évig meg kell őrizni. |
| 3. § A Log-EPIS adataihoz kizárólag a következő személyek férhetnek hozzá: |
| 1) a bizottság elnöke; |
| 2) a 15. cikk 3. §-ának 1. pontjában említett rendőrtisztek; |
| 3) a bizottság titkárságának azon tagjai, akiknek feladatai ezt megkövetelik, és akiket a bizottság erre kijelöl.”. |
|  |
| **18. cikk** Ugyanezen törvény a következő 55/3. cikkel egészül ki: |
| „55/3. cikk 1. § A természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, 2016. április 27-i (EU) 2016/679 európai parlamenti és tanácsi rendelet (általános adatvédelmi rendelet) 6. cikkének (4) bekezdésével és 23. cikke (1) bekezdésének e), g) és i) pontjával összhangban a log-EPIS adatokat később a bizottság feldolgozhatja azzal a céllal, hogy: |
| 1) lehetővé tegye a bizottság számára annak ellenőrzését, hogy az engedélyes helytállóan eleget tesz-e az 54. cikk szerinti jogi kötelezettségeinek; |
| 2) lehetővé tegye a bizottság számára, hogy végrehajtsa az 54. cikk 3. §-ának 4. pontja által ráruházott játékosvédelmi feladatot. |
| 2. § A természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, 2016. április 27-i (EU) 2016/679 európai parlamenti és tanácsi rendelet (általános adatvédelmi rendelet) 6. cikkének (4) bekezdésével és 23. cikke (1) bekezdésének e) és g) pontjával összhangban a log-EPIS adatokat később a bizottság feldolgozhatja azzal a céllal, hogy: |
| 1) a rendőrség azon tagjai számára, akiket az alakulati vezetőjük, igazgatójuk vagy főigazgatójuk nevez ki a szükséges ismeret elve alapján, lehetővé tegyék, hogy elvégezzék a rendőrségi funkcióról szóló, 1992. augusztus 5-i törvény 15. cikkében említett feladatokat, amennyiben a nyomozás a bűnügyi nyomozásról szóló törvénykönyv 90b. cikkének 2–4. §-ában említett bűncselekményekkel, illetve szabálysértésekkel kapcsolatos. Ezzel összefüggésben kizárólag a jelen törvény 55/2. cikke 2. §-ának 1–3. pontjában említett adatok hozhatók nyilvánosságra; |
| 2) lehetővé tegye a P Állandó Bizottság vizsgálati szolgálatának tagjai számára, hogy elvégezzék a rendőrség és a hírszerző szolgálatok, valamint a fenyegetettségelemzéssel foglalkozó koordináló szerv felügyeletéről szóló, 1991. július 18-i sarkalatos törvény 16. cikkében említett feladatokat; |
| 3) lehetővé tegye a szövetségi és helyi rendőrség főfelügyelősége számára, hogy elvégezzék a főfelügyelőségről és a rendőrség egyes tagjainak jogállásával kapcsolatban a rendőrség törvényben előírt feladatainak ellátása tekintetében különböző rendelkezések megállapításáról szóló, 2007. május 15-i törvény 4. cikkének 3. és 4. pontjában meghatározott feladatokat. |
| **19. cikk** Ugyanezen törvény a következő 55/4. cikkel egészül ki: |
| „55/4. cikk 1. § Az I. vagy II. osztályba tartozó szerencsejáték-létesítmények játéktermének üzemeltetője, illetve a IV. osztályú helyhez kötött szerencsejáték-létesítmények üzemeltetője nyilvántartást (ún. szakember-nyilvántartást) vezet a létesítményt szakmai okból felkereső személyek személyazonosságáról, amely nyilvántartás esetében a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, 2016. április 27-i (EU) 2016/679 európai parlamenti és tanácsi rendelet (általános adatvédelmi rendelet) 4. cikkének (7) bekezdése szerinti adatkezelő az említett üzemeltető lesz. |
| A szakember-nyilvántartás célja, hogy lehetővé tegye az üzemeltető számára annak megindokolását, hogy miért tette lehetővé adott személy számára a szerencsejáték-létesítmény játéktermébe való belépést EPIS-ellenőrzés elvégzése nélkül. |
| 2. § Minden olyan személy esetében, aki szakmai okból keresi fel a szerencsejáték-létesítmény játéktermét, a következő adatokat kell rögzíteni a szakember-nyilvántartásban: |
| 1. vezetéknevek és utónevek; |
| 2. a látogatás oka, dátuma és időpontja; |
| 3. aláírás, amelyet a következő nyilatkozat előz meg: „Ebbe a szerencsejáték-létesítménybe kizárólag a szakmai tevékenységem részeként kaptam belépési engedélyt, és vállalom, hogy semmilyen, ezzel összefüggésben szervezett szerencsejátékban nem veszek részt”. |
| Az (1) albekezdésben említett információkat egy évig meg kell őrizni. |
| 3. § A szakember-nyilvántartásban szereplő adatokhoz a bizottság titkárságának az e törvény és végrehajtási rendeletei megsértésének kivizsgálásáért és felderítéséért felelős tagjai, valamint a 15. cikk 3. §-ának (1) bekezdésében említett rendőrök férhetnek hozzá.”. |
| **20. cikk** Ugyanezen törvény a következő 55/5. cikkel egészül ki: |
| „55/5. cikk 1. § Amennyiben az EPIS-be az üzemeltetőn kívül álló okból nem lehet betekinteni, a játékosok adatait az 54/1. cikk 1. §-ában említett engedélyes által vezetett külön tartalék-nyilvántartásban (a továbbiakban: biztonsági nyilvántartás) kell rögzíteni, amely esetében a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, 2016. április 27-i (EU) 2016/679 európai parlamenti és tanácsi rendelet (általános adatvédelmi rendelet) 4. cikkének (7) bekezdése szerinti adatkezelő az említett engedélyes lesz. |
| Ha az EPIS-be az 54/1. cikk 3. §-ában említett számítógépes rendszer használatával az üzemeltetőn kívül álló bármilyen okból nem lehet betekinteni, az 54/1. cikk 3. §-ában említett engedélyes egy üzemeltetői kártya segítségével – a potenciális játékos személyazonosságának és életkorának ellenőrzését követően – elindíthatja az eszközt. |
| A biztonsági nyilvántartás célja az, hogy a szerencsejáték-létesítmények üzemeltetői számára lehetővé tegyék, hogy a játékosoknál – amint az EPIS újból elérhető – elvégezzék az EPIS-ellenőrzést, és kizárják azokat a személyeket, akik a szerencsejáték-létesítmények játéktermeiben a szerencsejátékban való részvételtől, illetve a szerencsejáték eszközöktől el vannak tiltva. |
| 2. § A tartalék-nyilvántartásban minden játékos esetében a következő adatokat kell rögzíteni: |
| 1. vezetéknevek és utónevek; |
| 2. születési dátum; |
| 3. a természetes személyek nemzeti nyilvántartásának azonosító száma, vagy ha nem áll rendelkezésre az Európai Gazdasági Térség valamely másik tagállama által kiállított személyazonosító igazolvány-szám, úgy az útlevélszám, vagy másodlagosan a Banque Carrefour társadalombiztosítás létrehozásáról és felépítéséről szóló, 1990. január 15-i törvény 8. cikke 1. §-ának 2. pontja szerinti Banque Carrefour azonosító szám. |
| 3. § A biztonsági nyilvántartásban szereplő adatokhoz csak a bizottság titkárságának az e törvény és végrehajtási rendeletei megsértésének kivizsgálásáért és felderítéséért felelős tagjai, valamint a 15. cikk 3. §-ának (1) bekezdése szerinti rendőrtisztek férhetnek hozzá. |
| 4. § Az engedélyes haladéktalanul tájékoztatja a Szerencsejáték-bizottságot és a Szerencsejáték-bizottság által az EPIS-rendszer tárhelyszolgáltatására és az EPIS-rendszerhez való hozzáférés kezelésére kiválasztott alvállalkozót arról, ha az EPIS nem elérhető. |
| Ha az EPIS ismét kereshető, az engedélyesnek ellenőriznie kell a tartalék-nyilvántartásban szereplő összes játékost, rögzítve a látogatás dátumát és időpontját. Ha e játékosok a kizárt játékosok közé tartoznak, azonnal meg kell tagadni tőlük a hozzáférést vagy a részvételt, és a Szerencsejáték-bizottságot haladéktalanul tájékoztatni kell. |
| Az ellenőrzés után az engedélyes azonnal megsemmisíti a listát”. |
| **21. cikk** A törvény 2010. január 10-i törvénnyel beillesztett 61. cikkének (3) bekezdése az „I., II., III. és IV. osztályba tartozó” és a „szórólapok” szavak között az „és a 43/5. cikk 5. §-ának 1. pontjában említett engedélyesek” szövegrésszel egészül ki. |
| **22. cikk** Ugyanezen törvénynek a 2010. január 10-i törvénnyel módosított 63. cikkében az „egy hónaptól három évig terjedő börtönbüntetés és 26 frank és 25 000 frank közötti pénzbírság vagy e büntetések egyike” szövegrész helyébe a „26 euró és 120 000 euró közötti pénzbírság” szöveg lép. |
| **23. cikk** E törvénynek a legutóbb a 2024. január 18-i törvénnyel módosított 64. cikke helyébe a következő szöveg lép: |
| „64. cikk A 4. cikk 2., 4. és 5. §-ában, a 43/1. cikkben, a 43/2. cikkben, a 43/2/1. cikkben, a 43/3. cikkben, a 43/4. cikkben, a 60. cikkben, a 61. cikk (2) és (3) bekezdésében foglaltakat, valamint az e cikkek végrehajtása érdekében hozott rendelkezéseket megsértő személyek 26–72 000 euró összegű pénzbírsággal büntetendők”. |
| **24. cikk** Ugyanezen törvény 65. cikkének 2. pontjában a „18. életévét be nem töltött személy” szövegrész helyébe a „21. életévét be nem töltött személy” szöveg lép. |
| 3. FEJEZET – *Az A, A+, B, B+, C, E, F1, F1+ és F2 engedélyek jogosultjainak a 2024. naptári évben a Szerencsejáték-bizottság működési, személyzeti és létesítési költségeihez való hozzájárulásáról szóló, 2024. január 31-i királyi rendelet megerősítése* |
| **25. cikk** Az A, A+, B, B+, C, E, F1, F1+ és F2 engedélyek jogosultjainak a 2024. naptári évben a Szerencsejáték-bizottság működési, személyzeti és létesítési költségeihez való hozzájárulásáról szóló, 2024. január 31-i királyi rendelet a hatálybalépésének napjától kezdődő hatállyal megerősítést nyer. |
| 4. fejezet – *Hatályon kívül helyező rendelkezések* |
| **26. cikk** Ugyanezen törvénynek a 2010. január 10-i, 2019. május 7-i és 2022. július 30-i törvénnyel módosított 62. cikke hatályát veszti. |
| **27. cikk** A panaszok és követelések Szerencsejáték-bizottság általi befogadására vonatkozó eljárásokról szóló, 2002. június 26-i királyi rendelet hatályát veszti. |
| **28. cikk** A 2022. március 20-i és a 2022. szeptember 6-i királyi rendeletekkel módosított, az I. és II. osztályú szerencsejáték-létesítmények, valamint a IV. osztályú helyhez kötött szerencsejáték-létesítmények játéktermeibe való belépés nyilvántartásáról szóló, 2004. december 15-i királyi rendelet hatályát veszti. |
| **29. cikk** A 2022. március 20-i és a 2022. szeptember 6-i királyi rendelettel módosított, az I., II. és IV. osztályba tartozó szerencsejáték-létesítményekből kizárt játékosokkal kapcsolatos információk feldolgozására szolgáló rendszer létrehozásáról szóló, 2004. december 15-i királyi rendelet 1–5. cikke, 6. cikkének (1) és (5), valamint (7) és (8) bekezdése hatályát veszti. |
| 5. FEJEZET – *Átmeneti rendelkezések* |
| **30. cikk** Az e törvény hatálybalépését követően benyújtott, a C engedély megújítására irányuló kérelmek esetében a 9. cikk alkalmazandó. |
| 6. FEJEZET – *Hatálybalépés* |
| **31. cikk** Az A, A+, B, B+, F1+ engedély jogosultjai esetében, valamint a fogadást az F1 engedély jogosultjai nevében IV. osztályú helyhez kötött szerencsejáték-létesítményben lehető tévő F2 engedély jogosultjai esetében a 2., 14., 15., 16., 17., 18. és 20. cikk e törvénynek a „*Moniteur belge*” hivatalos közlönyben való közzétételétől számított tizenkettedik hónap első napján lép hatályba. |
| Az olyan F2 engedély jogosultjai esetében, amely lehetővé teszi, hogy az F1 engedély jogosultjai nevében IV. osztályba tartozó mobil szerencsejáték-létesítményekben tegyenek fogadást, valamint az olyan F2 engedély jogosultjai esetében, amely lehetővé teszi a fogadást a IV. osztályú szerencsejáték-létesítményeken kívül, a 2., 14., 15., 16., 17., 18. és 20. cikk e törvénynek a „*Moniteur belge*” hivatalos közlönyben való közzétételétől számított huszonnegyedik hónap első napján lép hatályba. |
| **32. cikk** Az 5., 10. és 24. cikk 2024. szeptember 1-jén lép hatályba. |
| **33. cikk** A 26., 28. és 29. cikk e törvénynek a „*Moniteur belge*” hivatalos közlönyben való közzétételétől számított tizenkettedik hónap első napján lép hatályba. |
| Kihirdetjük ezt a törvényt, elrendeljük, hogy lássák el az állam pecsétjével, és tegyék közzé a Belga Hivatalos Közlönyben („*Moniteur Belge*”). |
| Kelt Brüsszelben, 2024. május 7-én. |
|  |
| FÜLÖP  A király nevében: |
| Az igazságügyi miniszter,  P. VAN TIGCHELT |
| Állami pecsét:  Az igazságügyi miniszter,  P. VAN TIGCHELT |
|  |
| MEGJEGYZÉS |
| (1) Képviselőház  ([www.lachambre.be](http://www.lachambre.be)): |
| Dokumentumok: 55-3956  Teljes jelentés: 2024. május 02. |
|  |